b'\n_START_ARTICLE_\nTurritopsis nutricula\n_START_SECTION_\nUlkomuoto ja levinneisyys\n_START_PARAGRAPH_\nTurritopsis nutriculan meduusavaihe on sek\xc3\xa4 vaaka- ett\xc3\xa4 pystymitaltaan 4\xe2\x80\x935\xc2\xa0millimetri\xc3\xa4 ja muodoltaan kellomainen. Sen sein\xc3\xa4m\xc3\xa4t ovat tasapaksut. Kirkkaanpunainen, kookas, keskiosa on poikkileikkaukseltaan ristin muotoinen. Turritopsis el\xc3\xa4\xc3\xa4 valtameriss\xc3\xa4 lauhkeilla ilmastovy\xc3\xb6hykkeill\xc3\xa4.\n_START_SECTION_\nEl\xc3\xa4m\xc3\xa4nkierto ja kuolemattomuus\n_START_PARAGRAPH_\nYleens\xc3\xa4 polyyppiel\xc3\xa4inten el\xc3\xa4m\xc3\xa4nkiertoon kuuluvat vuorottelevat polyyppi- ja meduusavaiheet. Meduusan hedelm\xc3\xb6ittyneist\xc3\xa4 munista kehittyy planula-toukkia. N\xc3\xa4ist\xc3\xa4 taas kehittyy meren pohjassa polyyppeja, joista muodostuu kahdessa p\xc3\xa4iv\xc3\xa4ss\xc3\xa4 meduusoita. Nuoret meduusat saavuttavat sukukypsyyden muutamassa viikossa (20 \xc2\xb0C:ssa kehittyminen kest\xc3\xa4\xc3\xa4 25\xe2\x80\x9330 p\xc3\xa4iv\xc3\xa4\xc3\xa4, 22 \xc2\xb0C:ssa 18\xe2\x80\x9322 p\xc3\xa4iv\xc3\xa4\xc3\xa4)._NEWLINE_Normaalisti meduusat kuolevat lis\xc3\xa4\xc3\xa4nnytty\xc3\xa4\xc3\xa4n. Turritopsis nutricula kykenee kuitenkin k\xc3\xa4\xc3\xa4nt\xc3\xa4m\xc3\xa4\xc3\xa4n kehityksens\xc3\xa4 meduusasta takaisin polyypiksi muuttamalla solutyyppi\xc3\xa4\xc3\xa4n transdifferentioinnilla. N\xc3\xa4in se on biologisesti kuolematon, mutta voi toki muiden el\xc3\xa4inten tavoin kuolla vahingoittumalla.'